ΠΡΟΚΗΡΥΞΗ ΜΑΘΗΤΙΚΟΥ ΘΕΑΤΡΙΚΟΥ ΦΕΣΤΙΒΑΛ ΣΧΟΛΕΙΩΝ ΔΕΥΤΕΡΟΒΑΘΜΙΑΣ ΕΚΠΑΙΔΕΥΣΗΣ ΑΝΑΤΟΛΙΚΗΣ ΑΤΤΙΚΗΣ

Πριν από ένα χρόνο, όταν σχεδιάζαμε το 1ο Μαθητικό Θεατρικό Φεστιβάλ στόχος μας ήταν να προσδώσουμε στις θεατρικές παραστάσεις των σχολείων της Ανατολικής Αττικής, οι οποίες παρουσιάζονται μεμονωμένα στο τέλος κάθε σχολικής χρονιάς, έναν συστηματικό, οργανωμένο και συλλογικό χαρακτήρα.

Έχοντας την εμπειρία του 1ου Μαθητικού Θεατρικού Φεστιβάλ, στο οποίο συμμετείχαν επτά σχολεία της Ανατολικής Αττικής, φιλοδοξούμε το Φεστιβάλ να καθιερωθεί και να έχει ευρύτερη αποδοχή και μεγαλύτερη συμμετοχή.

Το 2ο Μαθητικό Θεατρικό Φεστιβάλ «Η παράσταση αρχίζει» θα διεξαχθεί στο Αμφιθέατρο του Δήμου Σαρωνικού από 4/4/205 έως 5/4/2025.

Η διενέργεια του Φεστιβάλ (οργάνωση, υλοποίηση, δημοσιοποίηση) θα υλοποιηθεί με ευθύνη του 2ου Γυμνασίου Καλυβίων χωρίς καμία οικονομική επιβάρυνση των μαθητών/-τριών και των γονέων τους.

Το 2ο Μαθητικό Θεατρικό Φεστιβάλ έχει σκοπό να δώσει από τη μία στους μαθητές την ευκαιρία να εκφράσουν τις ανησυχίες τους, να αναδείξουν το ταλέντο τους και να προβάλουν τη δική τους ξεχωριστή ματιά για τον κόσμο κι από την άλλη τη δυνατότητα στην εκπαιδευτική κοινότητα και στους γονείς των μαθητών να γνωρίσουν τον πλούτο του έργου που παράγεται στα σχολεία της περιφέρειάς μας. Σκοπός του Φεστιβάλ είναι η συνάντηση μαθητών και μαθητριών μαζί με τους εκπαιδευτικούς σε μια μεγάλη γιορτή χωρίς διαγωνιστικό χαρακτήρα, για να απολαύσουν ο ένας τις δημιουργίες του άλλου.

Το 2ο Μαθητικό Θεατρικό Φεστιβάλ θα διενεργηθεί σε μία ή δύο ημέρες (ανάλογα με τον αριθμό των συμμετοχών).

Η συμμετοχή των μαθητών/τριών θα είναι προαιρετική και θα πραγματοποιείται με τη σύμφωνη γνώμη των Γονέων και Κηδεμόνων τους ενώ η συμμετοχή της θεατρικής ομάδας κάθε σχολείου στο Φεστιβάλ θα έχει την έγκριση του Συλλόγου Διδασκόντων και Διδασκουσών του σχολείου τους. Οι αιτήσεις συμμετοχής υποβάλλονται από τα σχολεία και όχι από τους μαθητές. Τα σχολεία που ενδιαφέρονται να συμμετάσχουν στο Μαθητικό Θεατρικό Φεστιβάλ θα κληθούν να δηλώσουν συμμετοχή ηλεκτρονικά έως τις 31 Ιανουαρίου 2025.

Η επιτροπή διοργάνωσης του Φεστιβάλ θα διασφαλίσει, όπως ορίζει ο νόμος, τα προσωπικά δεδομένα των μαθητών που θα λάβουν μέρος.

Η συμμετοχή στην εν λόγω δράση δεν εντάσσεται στον εκπαιδευτικό σχεδιασμό του σχολείου και δεν θα χαθούν διδακτικές ώρες μαθημάτων.

Η επιτροπή διοργάνωσης αποτελείται από: α) την Αφροδίτη Σιάσιου, ΠΕ02 β) τη Στέλλα Κόλλια, ΠΕ02 γ) την Ευαγγελία Μπορμπαντωνάκη, ΠΕ02 δ) την Κλειώ Σακκαλή ΠΕ04, διευθύντρια του 2ου Γυμνασίου Καλυβίων.

Μετά την ολοκλήρωση του Φεστιβάλ θα προβούμε σε αναλυτική αποτίμηση της διαδικασίας και του αποτελέσματος.

Πληροφορίες σχετικά με το Φεστιβάλ και αίτηση συμμετοχής θα αναρτηθούν στην ιστοσελίδα του σχολείου.